Intra-uutinen Digiturvaviikosta

*Voitte viestiä Digiturvaviikosta henkilöstöllenne esimerkiksi intrassa tämän uutistekstin avulla:*

**Digiturvaviikolta 25.–29.9. vinkit turvallisempaan digiin – katso viikon ohjelma ja osallistu!**

Digiturvaviikolla pääsemme oppimaan tärkeitä digiturvataitoja. Digitaalisen turvallisuuden teemaviikolla 25.–29.9. luvassa on tuoretta ja näkemyksellistä keskustelua Suomen johtavien asiantuntijoiden kanssa. Katso viikon ohjelma ja osallistu!

Tänä vuonna Digiturvaviikon teema on digirohkeus. Meillä Suomessa on päästy digitaalisen yhteiskunnan kehittämisessä pitkälle olemalla rohkeita – kehittämällä ja kokeilemalla ennakkoluulottomasti uutta. Tästä asenteesta haluamme pitää kiinni jatkossakin.

Uhkarohkeus ei kuitenkaan kuulu digimaailmaan. Jotta digi on turvallista meille kaikille, tarvitaan rohkeuden lisäksi kykyä tunnistaa uhkia ja hallita riskejä. Tähän Digiturvaviikko tarjoaa käytännöllisiä vinkkejä.

**Digiturvaviikon tärpit**

Viikon ohjelma rakentuu tunnin mittaisista webinaareista. Valitse itsellesi mielenkiintoinen webinaari ja osallistu oman aikataulusi mukaan. Sovithan tarvittaessa työajan käytöstä esihenkilösi kanssa. Webinaareista julkaistaan tallenteet, joten katselu on mahdollista myös jälkikäteen.

Jos laajasta ohjelmasta on vaikea valita, poimi kalenteriisi esimerkiksi jokin näistä:

* **Ma 25.9. klo 15–16: Suomen kyberturvallisuuden tila vuonna 2023**
Keskustelemassa johtaja **Jarna Hartikainen** Huoltovarmuuskeskuksesta, Threat Intelligence Lead **Laura Kankaala** F-Securelta, kansanedustaja ja kyberturvallisuuden työelämäprofessori **Jarno Limnéll** sekä valtion kyberturvallisuusjohtaja **Rauli Paananen** liikenne- ja viestintäministeriöstä.
* **Ke 27.9. klo 14–14.45: Digitoimintaympäristö muutoksessa - EU:n digisääntely ja globaalit vaikutukset**
Asiantuntijavieraana europarlamentaarikko **Henna Virkkunen**.
* **To 28.9. klo 15–16: Psykologinen palautuminen digitaalisessa yhteiskunnassa**
Asiantuntijavieraana erityisasiantuntija, psykologi Liisa Puskala Työterveyslaitokselta.

**Digiturva koskettaa meitä jokaista**

Digiturva on aihe, joka koskettaa kaikkia. Digitalisaatio vaikuttaa tapaamme viestiä, tehdä ostoksia, työskennellä, hoitaa arjen asioita ja käsitellä henkilökohtaisia tietoja. Digitalisaation edut tuovat mukanaan myös riskejä, kuten tietovuodot, identiteettivarkaudet ja kyberhyökkäykset. Oman digiturvaosaamisen ylläpitäminen auttaa meitä suojautumaan näiltä riskeiltä, säilyttämään yksityisyytemme, varmistamaan tietojen luottamuksellisuuden ja takaamaan toimintojen sujuvuuden.

Digiturva ei ole vain tietokoneiden tai erilaisten ohjelmien asennusta. Se on tietoisuutta riskeistä, parhaiden käytäntöjen noudattamista ja jatkuvaan oppimiseen sitoutumista. Se on olennaista jokaiselle, joka toimii digitaalisessa maailmassa. Satsaaminen digiturvaan on satsausta omaan turvallisuuteen ja yhteiseen tulevaisuuteemme.

**Tutustu ohjelmaan ja osallistu**

Lisätietoa ja koko Digiturvaviikon ohjelman löydät verkosta [dvv.fi/digiturvaviikko](https://dvv.fi/digiturvaviikko). Kaikkiin viikon webinaareihin voit liittyä samasta osoitteesta [mediaserver.fi/live/digiturvaviikko](https://www.mediaserver.fi/live/digiturvaviikko). Ennakkoilmoittautumista ei tarvita.

Voit kysyä ja kommentoida suoran videostriimin chat-seinällä. Voit myös osallistua keskusteluun sosiaalisessa mediassa aihetunnisteella #Digiturvaviikko.

Digi- ja väestötietovirasto järjestää Digiturvaviikon nyt neljättä kertaa.

Antoisaa Digiturvaviikkoa!